Geoparcurile UNESCO se extind, în România, iar pe suprafața lor nu se va mai face niciun fel de activitate economică fără studii și avize de mediu, chiar dacă ni se spune că aceste zone nu intră în categoria ariilor protejate. Nu se vor mai face industrie sau minerit, nici construcții și turism de masă. Deși reprezentanții Ministerului Mediului comunică oficial că în Geoparcurile UNESCO nu vor exista restricțiile specifice ariilor protejate, chiar clarificările pe care le oferă UNESCO arată contrariul. Această situație nu este doar în România, ci în întreaga lume, iar discuțiile au pornit de la o formulare ambiguă a statutului Geoparcului Global UNESCO pe care specialiștii în legislație din toate țările încearcă să o clarifice. În România, primarii mai multor localități au fost păcăliți să semneze pentru aderarea la astfel de geoparcuri, fiind convinși că nu vor avea de suportat condițiile impuse pentru ariile protejate, iar specialiștii în Biodiversitate din Ministerul Mediului și din comitetele științifice le-au oferit garanții, în această privință, deși situația reală, din punct de vedere legislativ, e diametral opusă.